
Godkjenning av tverrfakultært bachelorprogram i politikk, økonomi og filosofi

Bakgrunn

Norges fiskerihøgskole (NFH) og Det samfunnsvitenskapelige fakultet ( SV-fak.) har i fellesskap utarbeidet forslag til studieplan for bachelorprogram i politikk, økonomi og filosofi, og ber om godkjenning av programmet, se vedlegg 1 og 2. NFH/SV-fak. ber om at programmet lyses ut for opptak av studenter høsten 2005. Studieplanen for bachelorprogrammet har vært til behandling i høgskolestyret ved NFH og fakultetsstyret ved  SV-fak.

Forslag til studieplan

Målsettingen med studiet er å utdanne kandidater som tilegner seg kunnskaper i politikk og økonomi og samtidig har evner til kritisk refleksjon.

Studieplanen integrerer fagene statsvitenskap, økonomi og filosofi. Statsvitenskapsdelen har som mål å gi studentene forståelse av politiske systemer. Økonomidelen har som mål å gi studentene kompetanse i økonomi. Filosofidelen vil fokusere på etikk, politisk filosofi og vitenskapsteori.  

Studieprogrammet teller 180 studiepoeng, og alle emnene som kan inngå i programmet er allerede opprettet med unntak av et emne i metode. Programmet består av en fellesdel som går over de fire første semestrene og en disiplinærdel som blir gitt de etterfølgende to semestrene. I disiplinærdelen vil studentene måtte velge spesialisering i ett av de fagene som inngår: enten økonomi, statsvitenskap eller filosofi.

Avhengig av valgt fordypningsdel/spesialisering i tredje studieår, vil dette bachelorprogrammet kvalifisere for opptak til mastergradsprogram i enten stasvitenskap/organisasjons- og ledelsesvitenskap, samfunnsøkonomi eller filosofi.

SV-fak. ved programstyret for bachelorgradsprogram i politikk, økonomi og filosofi vil være administrativt ansvarlig for programmet.

Universitetsdirektørens vurderinger

Et av Universitetet i Tromsøs strategisk mål for 2003-05 er å etablere nyskapende studietilbud med tverrfaglig profil. Opprettelse av bachelorprogrammet i politikk, økonomi og filosofi oppfyller denne målsetningen. Dette studieprogrammet er i følge SV-fak./NFH det eneste i sitt slag i Norge og muligheten er stor for at programmet kan tiltrekke seg studenter som ellers ikke ville søke til Universitetet i Tromsø. På denne bakgrunnen vil universitetsdirektøren anbefale at dette programmet blir opprettet.

Universitetsdirektøren har ingen merknader til den foreliggende studieplanen, men vil påpeke at emne i metode må være opprettet før programmet kan lyses ut.

NFH/SV-fak. ønsker å lyse bachelorprogrammet ut nå og foreta opptak av studenter høsten 2005. I sak S 58-04 Fastsetting av studieprogram som skal lyses ut for opptak i 2005-2006, dimensjonering av opptaket og vurdering av behov for adgangsregulering vedtok universitetsstyret å ikke lyse ut bachelorprogrammet i politikk, økonomi og filosofi gjennom Samordna opptak, fordi studieplanen ikke var godkjent før fristen for å melde inn studier til Samordna opptak gikk ut. NFH/SV-fak. ber om at søknadsfristen for bachelorprogrammet i politikk, økonomi og filosofi, settes til 20. juli, samme søknadsfrist som enkeltemner og årsstudier, og behandles i det lokale opptaket. Alle bachelorprogram ved Universitetet i Tromsø er nå lyst ut gjennom Samordna opptak med søknadsfrist 15. april.

Det er ingen tekniske eller juridiske hindringer i veien for å lyse ut programmet med søknadsfrist 20. juli, men etter universitetsdirektørens vurdering er dette likevel problematisk av flere grunner. Universitetsdirektøren mener det er viktig å fastholde ordningen med at alle våre bachelorprogram har en felles søknadsfrist, og lyses ut en gang i året gjennom Samordna opptak. Universitetets informasjonsmateriell til søkere er allerede utarbeidet og distribuert. Vi vil derfor ha en begrenset mulighet til å gjøre bachelorprogrammet kjent for nye søkere. Sannsynligheten er stor for at informasjonen om det nye programmet bare når de søkerne som allerede har orientert seg mot Universitetet i Tromsø, og av den grunn står vi i fare for i stor grad å rekruttere studenter som allerede har en studieplass ved Universitetet. Universitetsdirektøren vil derfor gå inn for at bachelorprogrammet i politikk, økonomi og filosofi lyses ut gjennom Samordna opptak ved neste utlysningsrunde, for studieåret 2006/2007. Det vil si at studiet får oppstart høsten 2006.

Innstilling til vedtak:

1. Universitetsstyret godkjenner opprettelsen av bachelorprogram i politikk, økonomi og filosofi.

2. Bachelorsprogrammet i politikk, økonomi og filosofi lyses ut studieåret 2006-2007.

Tromsø, 28.02.2005

	Jan Larsen
	

	universitetsdirektør
	

	
	Eirik Liland

	
	forsknings- og studiedirektør


Vedlegg: 
1. Brev fra NFH, datert 01.02.05

2. Brev fra  SV-fak., datert 04.02.05

Saksbehandler: opptaksleder Espen Kristensen, Forsknings- og studieavdelinga

Universitetsdirektøren

Forsknings- og studieavdelinga

side 2

